Nordjyllands Politi er fortsat ved at klarlægge hændelsesforløbet, som førte til, at en 38-årig mand blev fundet livløs i Aalborg sent lørdag aften. - Ud fra de skader vi kan se på ham, har vi vurderet, at vi står med en drabssag, og derfor efterforsker vi sagen massivt, og vi har tre personer, der sidder anholdt her på politigården i Aalborg, som skal afhøres, siger vicepolitiinspektør ved Nordjyllands Politi Sune Myrup. Vicepolitiinspektøren vil dog ikke komme nærmere ind på, hvilke specifikke skader der er tale om. Det formodede drab fandt sted nær hovedbiblioteket i Aalborg omkring 23-tiden. - Uden at gå i detaljer så foretager vi de her tre anholdelser ret hurtigt efter. Hvad der førte til anholdelserne, holder vi for os selv indtil videre, siger Sune Myrup. - Vi vil ikke udelukke, at der kan komme flere anholdelser i dag, fortæller han videre. Internt opgør Politiet mener, at der er tale om et opgør i misbrugsmiljøet og oplyser, at folk ikke skal frygte for deres sikkerhed. - Vi bygger det på det kendskab, vi har til den afdøde, samt dem der sidder anholdt. Det er vigtigt at sige, at borgerne i Aalborg ikke har noget at frygte, i forhold til om det er noget, der kan eskalere og brede sig. Det er et internt opgør, som vi ser det på nuværende tidspunkt. For nu vil Sune Myrup ikke gå i nærmere detaljer om, hvilket forhold de tre anholdte har til den afdøde mand. - Jeg kan ikke gå ind i, hvilke relationer de implicerede har til hinanden. Vi holder stadigvæk kortene ret tæt til kroppen, fordi vi er på så tidligt et stadie i efterforskningen. Så relationerne kan jeg ikke kommentere på, siger han. Der er grundlovsforhør i sagen sidst på eftermiddagen eller i løbet af aftenen.
Tre personer er allerede anholdt og sigtet for drab.